text: মোহাম্মদ আবদুর রশিদ সিদ্দিকী (১৮৯৪-১৯৫১) ছিলেন একজন বাঙালি সাহিত্যিক, গবেষক, সাংবাদিক ও রাজনীতিবিদ।
  থাম্ব|334x334পিক্সেল|মোহাম্মদ আবদুর রশিদ সিদ্দিকী । সাহিত্যিক, সাংবাদিক, গবেষক ও  রাজনীতিবিদ ।
  
  প্রারম্ভিক জীবন
  মোহাম্মদ আবদুর রশিদ সিদ্দিকী ১৮৯৪ সালে কক্সবাজারের চকরিয়ার কাকারা গ্রামে জন্মগ্রহণ করেন। তিনি কক্সবাজার মধ্য বাঙ্গালা বিদ্যালয়ে কিছুদিন লেখাপড়া করেছেন। এরপর আর প্রাতিষ্ঠানিক শিক্ষালাভ করতে পারেননি।
  বাম|থাম্ব|304x304পিক্সেল|সাহিত্যিক- সাংবাদিক মোহাম্মদ আবদুর রশিদ সিদ্দিকীর জীবনীগ্রন্থ। লেখক শফিউল আলম । প্রকাশনী: বাংলা একাডেমী। প্রকাশকাল:১৯৯০।
  
  সাংবাদিকতা
  তিনি পত্রিকা প্রকাশের উদ্দেশ্যে চট্টগ্রামে আগমন করেন। ১৯১৯ সালে (বৈশাখ ১৩২৬ বঙ্গাব্দ) তিনি সাধনা নামে একটি মাসিক সাহিত্য পত্রিকা প্রকাশ করেন। আবদুল করিম সাহিত্যবিশারদ কিছুকাল এই পত্রিকার যুগ্মসম্পাদক হিসেবে দায়িত্বপালন করেছেন। এই পত্রিকায় রবীন্দ্রনাথ ঠাকুর, কাজী নজরুল ইসলামসহ বিভিন্ন লেখকের রচনা প্রকাশিত হয়েছিল। পত্রিকাটি চার বছর টিকে ছিল।
  
  তাঁর পৃষ্ঠপোষকতায় ও পরিচালনায় ১৯২১ খ্রিষ্টাব্দের এপ্রিল মাসে (১৩২৮ বঙ্গাব্দের বৈশাখ) প্রকাশিত হয় ভারতবর্ষের প্রথম মুসলিম নারী সম্পাদিত বাংলা পত্রিকা আন্নেসা (মাসিক)। পত্রিকাটির সম্পাদক হিসেবে স্ত্রী সফিয়া খাতুনের নাম উল্লেখ থাকলেও, পত্রিকাটি কার্যত মোহাম্মদ আব্দুর রশীদ সিদ্দিকীই সম্পাদনা ও পরিচালনা করতেন । পত্রিকাটি ১বছর টিকে ছিল।  
  
  ১৩২৯ বঙ্গাব্দের ১৬ শ্রাবণ তার সম্পাদনায় কলকাতা থেকে মোসলেম জগত প্রকাশিত হয়। পত্রিকায় প্রকাশিত তার লেখা সময় থাকিতে সাবধান, বুঝে চল ব্রিটিশ শীরষক সম্পাদকীয়র জন্য তিনি গ্রেপ্তার হন। ১৯২৬ সালে তিনি রক্তকেতু নামে একটি সাপ্তাহিক পত্রিকা প্রকাশ করেন। এই পত্রিকা বেশিদিন স্থায়ী হয়নি।
  
  গবেষণা
  তিনি ভাষার উপর গবেষণা করেছেন। চট্টগ্রামের ভাষার উপর ভাষাতাত্ত্বিক, ধর্মীয় ও সাংস্কৃতিক বৈশিষ্ট্য নিয়ে তার লেখা চট্টগ্রামী ভাষাতত্ত্ব (১৯৩৫), চট্টগ্রামের ভাষাতত্ত্ব, চট্টগ্রামী ও রোমাইতত্ত্ব গ্রন্থ রয়েছে। অন্যান্য গবেষণা গ্রন্থের মধ্যে রয়েছে উষাতারা (পৃথিবীর জীবনী), হিন্দু মোসলমান (ধর্ম সম্পর্কে তর্ক)।
  
  সাহিত্য
  তার রচিত উপন্যাসের মধ্যে রয়েছে উপেন্দ্রনন্দিনী (১৯১৯), জরিনা (১৯২৬), আমির হামজা,  প্রণয়-প্রদীপ, নুরুন্নেহার, গন্ধর্ব দুহিতা, পদ্মিনী, সমাজ চিন্তা, মহা ভুল সংশোধনী ও মেহেরুন্নেছা । কাব্যগ্রন্থের মধ্যে রয়েছে রোস্তম সোহরাব (১৯১৬), চিত্তদর্পণ (১৯৩৭), যবনবধ কাব্য (১৯৪৪),পাকিস্তান বিজয় কাব্য (১৯৪৮), প্রেমকুঞ্জ,  মহাযুদ্ধ ও ভারতবাসী, মুক্তার ছড়া, ও চিন্তার ফুল । অনুবাদ গ্রন্থের মধ্যে রয়েছে  মহাকোরান কাব্য-আমপারা খন্ড (১৯২৭) ও সত্য সন্ধান।  তিনি মোসলেম জগত পঞ্জিকা (১৯৩৮) এর রচয়িতা।
  
  রাজনীতি
  তিনি রাজনীতিতে অংশগ্রহণ করেছেন। ১৯৩৮ সালে তিনি চকরিয়া থানা মুসলিম লীগের সেক্রেটারি এবং কক্সবাজার মহকুমা মুসলিম লীগের সহসভাপতি হন। তিনি দীর্ঘদিন কাকারা ইউনিয়ন বোর্ডের সভাপতি ছিলেন।
  
  অন্যান্য কর্মকাণ্ড
  বেগম খোশ নামক একটি পেটেন্টপ্রাপ্ত ওষুধ বের করার ফলে তিনি প্রচুর সম্পদ অর্জন করেন। নিজ গ্রামে তিনি মাদ্রাসা, গ্রামরক্ষক সমিতি, পল্লীমঙ্গল সমিতি ইত্যাদি প্রতিষ্ঠার মাধ্যমে জনকল্যাণমূলক কাজ করেছেন।
  
  মৃত্যু
  
  মোহাম্মদ আবদুর রশিদ সিদ্দিকী ১৯৫১ সালের ২৬ মার্চ নিজ গ্রামে মৃত্যুবরণ করেন।
  
  তথ্যসূত্র
  
  বিষয়শ্রেণী:১৮৯৪-এ জন্ম
  বিষয়শ্রেণী:১৯৫০-এ মৃত্যু
  বিষয়শ্রেণী:বাঙালি সাহিত্যিক
  বিষয়শ্রেণী:কক্সবাজার জেলার রাজনীতিবিদ
title: মুহাম্মদ আবদুর রশিদ সিদ্দিকী